R. Madej, poslanec: (2004-10-22):
Doteraz v súčasnosti platí, že pri narodení každého dieťaťa majú rodičia nárok na príspevok pri narodení dieťaťa vo výške 4 350 korún. Navrhujeme, aby tento príspevok sa doplnil v prípade narodenia prvého dieťaťa o príplatok k tomuto príspevku vo výške 6 000 korún. Tak ako už bolo v diskusii povedané, naozaj tie prvotné jednorazové náklady pri prvom dieťati sú dostatočne vysoké na to, aby ich štát mohol dôstojnou úrovňou podporovať. Je to problematika naozaj demografického vývoja a je to aj problém toho, že mladí ľudia sa rozhodujú mať v neskoršom veku deti. A tu by som chcel povedať. Prosím všetkých: Nehádžme všetkých mladých ľudí do jedného koša. Naozaj podľa môjho názoru je drvivá väčšina mladých ľudí, ktorí by chceli mať deti, ale uvedomujú si svoju životnú situáciu, finančné možnosti, ktoré im nedovoľujú v danom čase porodiť dieťa a vychovávať ho. Preto sa snažia počkať s touto situáciou až do času, kým ich životná úroveň, resp. príjmy im to dovolia. Je to teda dané ekonomickou situáciou. A naším úmyslom bolo pokryť aspoň z istej časti dôstojne tieto potreby pri prvom rodičovstve, pri začiatkoch, ktoré sú naozaj pri prvom dieťati najvyššie. K tomu, že nie je v súčasnosti v Slovenskej republike ucelená problematika riešenia tohto problému, si dovolím poznamenať jednou témou. V médiách sme sa dopočuli, že pri pripravovanom návrhu rozpočtu sa ráta so zvýšením daňového bonusu o 50 Sk mesačne. Ja si dovolím len povedať, že to je naozaj jeden rožok denne a že takáto pomoc asi rodinám veľmi nepomôže. Chcem ešte pri tej príležitosti upozorniť na jednu vec, keď hovoríme o daňových bonusoch, takáto pravicová politika naozaj nepomáha všetkým skupinám obyvateľstva, pretože predstavme si osamelú matku, ktorá má rodičovský príspevok, prvé tri roky nemá z daňového bonusu nič, stará sa o dieťa, nepracuje, nemá nárok na tento daňový bonus. Preto si myslím, že takúto problematiku by sme mali riešiť rôznymi spôsobmi. A toto je návrh do diskusie k tomu. Čo sa týka dopadov na štátny rozpočet, ja osobne sa môžem zaviazať k tomu, že v prípade ak Národná rada sa rozhodne postúpiť uvedený návrh zákona do druhého čítania, na novembrovej schôdzi budeme hľadať prostriedky pri prerokúvaní štátneho rozpočtu, aby tento nový inštitút bol pokrytý aj v štátnom rozpočte na budúci rok. Dovoľte mi povedať môj názor. Osobne si nemyslím, že inštitút príplatku k príspevku je dostatočný. Ale minimálne zabezpečí dôstojnú životnú úroveň a pomoc rodičom tak, ako to potrebujú. Navrhuje sa aj inštitút osobitného príjemcu. Môže sa stať a je to problém aj súčasnosti, že finančné prostriedky, ktoré sa dostanú taktiež teraz do rodín, v súčasnosti je tento príspevok pri narodení dieťaťa 4 350 korún, nemusia byť využité účelne. Preto navrhujeme rozšíriť inštitút osobitného príjemcu, aby bol efektívny a častejšie využívaný, aby v prípade, ak je ohrozený účel využitia týchto finančných prostriedkov zo strany rodičov, u ktorých, ak je obava, že to nevyužili pre toto dieťa, sa poskytli finančné prostriedky obci, inej fyzickej alebo inej právnickej osobe, ktorá ich bude musieť využiť v prospech dieťaťa. Mrzí ma, že pán poslanec Brocka nezostal pri diskusii, ale dovolím si reagovať, ako mi tu hlási pán poslanec Minárik, rád s ním budem pokračovať v tejto diskusii: Je to vaše stanovisko? Pán poslanec Brocka povedal, že je za podporu rodín. Na druhej strane povedal, že návrh zákona nepodporí, takže ani nechce umožniť diskusiu o tom, či je uvedená politika štátu správna v súčasnosti alebo či ju treba uvedeným spôsobom pozmeniť. Pán poslanec Brocka povedal, že ide o nepochopenie demografického vývoja a že sa tak pomôže tým, ktorí tieto finančné prostriedky nepotrebujú. A ja mám tu otázka jednu veľmi dôležitú pre vás, a to takú, že prečo potom v súčasnosti tolerujete, že príspevok pri narodení dieťaťa sa dáva každému dieťaťu, každým rodičom, teda aj tým bohatým, čo namietal pán poslanec Brocka. To je systém, ktorý je teraz. Vari navrhujete nejakú zmenu aj pri súčasne platnom právnom stave a režime? Takže z týchto vystúpení ja som aspoň osobne videl istú disproporciu v tom, že jedno sa hovorí, ale druhé, čo v súčasnosti je platné v Slovenskej republike, sa toleruje. Ja som otvorený tejto diskusii a naozaj v druhom čítaní, ak poviete, že by sme mali limitovať aj okruh osôb, ktorým sa podá tento príplatok k príspevku, tak môžeme o tomto diskutovať a v druhom čítaní tento pozmeňujúci návrh aj schváliť, ak to bude na prospech zákona a na prospech jeho prijatia. Osobne si myslím, že som veľmi rád vyjadreniu pána poslanca Brocku, aj keď s ním vecne nesúhlasím, že si dovolil povedať k ministerstvu, ktoré je zastúpené vládnou koalíciou, že  robí hlúposti, aj keď takýto návrh zo strany ministerstva ja osobne na rozdiel od neho podporujem. Som rád preto, lebo si to nedovolil povedať k tomuto návrhu zákona. To ma naozaj presvedčuje o tom, že tento návrh zákona je dobrý. Je dobrý po vecnej, ale, naozaj som o tom presvedčený, je dobrý aj po legislatívnej stránke. Na záver mi dovoľte povedať, že som presvedčený, že peniazmi motivovať nemôžeme, ale dôstojnou podporou štátu môžeme napomáhať to, aby sme odbúrali stres a dôstojnou úrovňou podporili mladé rodiny a zakladanie mladých rodín mladými ľuďmi. Osobne si myslím, že naozaj tento zákon je taký, že v prípade každého, kto ho nepodporí, bude musieť hrýzť svedomie. A ja pevne verím, že získa podporu v Národnej rade. (Gong.)